Fra 31. oktober er det ikke længere muligt at bruge NemID til sin netbank eller til online betalinger. Her er MitID nu eneste løsning. Det har de kunnet mærke hos borgerservice i Aalborg Kommune. - Vi har rimeligt travlt. Det har vi selvfølgelig haft hele året, men vi kan godt mærke, at nu begynder folk at gå lidt i panik. Nu er det deadline, siger kontorchef ved borgerservice i Aalborg Kommune Dorthe Jespersgaard til TV2 Nord. De seneste tal fra 15. oktober viser, at 8500 borgere i Aalborg Kommune endnu ikke har fået skiftet NemID ud med MitID. På landsplan er det tal 300.000 borgere. Hjælp at hente Dagens deadline for udløb af NemID gælder kun netbank og online betalinger. Borgerservice fortsætter med at hjælpe folk i gang med MitID, indtil alle er med. - Det har været op og ned i løbet af året. Der er nogen, der bliver meget nervøse og bekymrede for, hvordan det her MitID fungerer. Andre har taget det meget nemt, og de fleste har heldigvis kunnet klare det selv, forklarer Dorthe Jespersgaard. Man kan stadig bruge NemID til at logge ind på eksempelvis borger.dk, men det er MitID, der kommer frem som den første mulighed. Først 30. juni næste år lukker NemID endegyldigt ned.

Opsummering:
Borgerservice løber ekstra stærkt på grund af bankernes deadline.